Virallinen lehti nro C 354 , 19/11/1998 s. 0061



KIRJALLINEN KYSYMYS P-1099/98 komissiolle esittäjä(t): Fiorella Ghilardotti (PSE) (30. maaliskuuta 1998) Aihe: Black & Decker -yhtiön rakennemuutosohjelma - työntekijöiden oikeus saada tietoja ja tulla kuulluksi Black & Decker -yhtiö ilmoitti tammikuussa 1998, että se oli yltänyt vuoden 1996 viimeisellä vuosineljänneksellä ja vuonna 1997 ennätyksellisiin tuloksiin. Liikevaihto oli kasvanut 8 prosenttia vuoden 1996 viimeisellä vuosineljänneksellä ja vuonna 1997 se oli kasvanut 4 prosenttia edelliseen verotusvuoteen nähden (vaihtokursseista aiheutuvaa vaikutusta ei ole otettu huomioon). Tuloksista huolimatta monikansallinen yritys ilmoitti samalla kahden vuoden aikana toteutettavasta rakennemuutosohjelmasta, jolla pyrittäisiin pienentämään olennaisesti yhtiön rakenteellisia kustannuksia. Ohjelmaan kuuluu useiden laitosten sulkeminen ja noin 3 000 työpaikan hävittäminen, mikä vastaa 10 prosenttia koko työvoimasta. Yhtiö on lisäksi sanonut, että sijoitusten purkamisesta aiheutuvat tulot käytetään kantaosakkeiden takaisinhankkimiseen (10 prosenttiin asti tällä hetkellä markkinoilla olevista). Rakennemuutosohjelma koskee myös Moltenon (Lecco - Lombardia, Italia) laitosta aiheuttaen sen sulkemisen ja 670 työpaikan häviämisen. Lisäksi tehtaan sulkeminen vaikuttaa välillisesti 700 työpaikan häviämiseen. Kyseinen tehdas on kuitenkin uusi ja erittäin kilpailukykyinen. Yrityksen tekemä päätös näyttää johtuvan enemmän rahoitus- kuin teollisuuspoliittisista syistä ja se koituu tuottavien sijoitusten, alueen kehittämisen ja työllisyyden vahingoksi. 1. Onko komissiolla tietoja siitä, onko yhteisön oikeutta noudatettu asianmukaisesti vai onko sitä rikottu? Onko komissiolla tietoja erityisesti yrityskomiteoista annetusta direktiivistä ja niihin liittyvästä velvollisuudesta kuulla ja tiedottaa työntekijöitä? 2. Miten komissio aikoo varmistaa, että äskettäin Luxemburgin ylimääräisen huippukokouksen jälkeen muodostettu asiantuntijaryhmä kiinnittäisi huomiota tähän ja muihin asiakirjoihin, jotka ovat kuvaavia esimerkkejä maailmanlaajuistamisen kielteisistä seurauksista? 3. Eikö komissio katso, että sen olisi harkittava kansainvälisten yhteistyökumppaneiden, erityisesti Yhdysvaltojen kanssa, voitaisiinko vakiinnuttaa viitekehys kilpailukykyisen teollisuuspolitiikan tukemiseksi edistämällä tutkimukseen, kehitykseen ja työllisyyteen sijoittamista ja hankaloittamalla puhtaasti keinottelevia rahoitustoimia EP:n usein esittämien vaatimusten mukaisesti? Komission jäsenen Pádraig Flynnin komission puolesta antama vastaus (14. toukokuuta 1998) Kuvattu 670 työpaikan häviäminen kuuluisi työntekijöiden joukkovähentämistä koskevan direktiivin 75/129/ETY ((EYVL L 48, 22.2.1975. )) soveltamisalaan. Koska kyseessä on monikansallinen yritys, tapaus voisi myös kuulua eurooppalaista yritysneuvostoa koskevan direktiivin (94/45/EY) ((EYVL L 254, 30.9.1994. )) piiriin. Molemmissa tapauksissa on noudatettava erityismenettelyjä työntekijöille tiedottamiseksi ja heidän kuulemisekseen sulkemisesta ja sen sosiaalisista seurauksista. Kuitenkin vastuu yksittäisen tapauksen seurannasta, johon arvoisa parlamentin jäsen viittaa, ja vastuu lainsäädännön asianmukaisesta täytäntöönpanosta ja noudattamisesta kuuluu ensisijaisesti kansallisille viranomaisille. Arvoisan parlamentin jäsenen tarkoittama tapaus on juuri senkaltainen tilanne, joita yritysten uudelleenjärjestelyjä käsittelevä korkean tason asiantuntijaryhmä tutkii. Sen väliraportista keskusteltaneen seuraavassa Eurooppa-neuvoston kokouksessa 15. kesäkuuta 1998. Loppuraportti lähetetään Eurooppa-neuvostoon joulukuussa 1998.